Megnyílt a felújított Mendelssohn-ház Lipcsében - Fidelio.hu
Megnyílt a felújított Mendelssohn-ház Lipcsében
2014.02.04. 16:00
Tízhónapos felújítás után újra megnyílt hétfőn a lipcsei Mendelssohn-ház.
„Igazi 21. századi múzeum jött létre, amely teljes egészében megőrizte eredetiségét" - hangsúlyozta a nyitóünnepségen Burkhard Jung, Lipcse főpolgármestere.
A kiállítótér kibővítésére összesen 1,5 millió eurót (mintegy 468 millió forintot) fordítottak. Az első emeleten megtartották Felix Mendelssohn-Bartholdy (1809-1847) lakószobáit, a földszintre pedig modern technikát költöztettek: az egész teret kitöltő installáció segítségével a látogató egy digitális nagyzenekar karmesterévé válhat. A lipcsei Mendelssohn-ház a zeneszerző egyetlen fennmaradt lakóháza.
Mendelssohn, akit a maga korában gyakran hasonlítottak Mozarthoz, kilencévesen lépett fel először zongoristaként, tizenhét évesen pedig már Shakespeare Szentivánéji álom című színdarabjához komponálta a nyitányt. Beutazta Itáliát, Franciaországot és Angliát, majd 1835-ben Lipcsében telepedett le. Az ottani Gewandhaus-koncertek igazgatójaként a zenekart Európa egyik vezető együttesévé, Lipcsét nemzetközi rangú zenei központtá fejlesztette és módszeresen gondoskodott a zenei utánpótlás képzéséről. A lipcsei konzervatórium 1843-ban az első ilyen német intézményként nyílt meg.